जब पारी एक गुरूजी हवय अऊ गाँव-देहात के भारत ओकर बिसय, हमन पायेन के सीखे ह असल, ठोस अऊ लंबा बखत तक ले चलेइय्या आय.
हमन आयुष मंगल के इंटर्नशिप के अनुभव ला अपन संग लाय हवन. वो ह छत्तीसगढ़ के गाँव-देहात के आदिवासी मन के स्वास्थ्य सेवा तक पहुंच के कमी अऊ झोला छाप डाक्टर मन के दुनिया के मंझा के कड़ी ला समझे बर परी के संग अपन बखत के उपयोग करिन. "मंय निजी अऊ सरकारी, अऊ काबिल अऊ नाकाबिल, डॉक्टर मन के बीच के उलझे संबंध ला देखेंव. कऊनो नीति ला येकर ऊपर नजर रखे ला होही," तऊन छात्र कहिथे जऊन ह राज के जांजगीर-चांपा जिला के आय, अऊ तब अर्थशास्त्र मं एम ए के पढ़ई करत रहिस.
जवान लइका मन कोंटा मं परे लोगन मन के बारे मं घलो जियादा सिखत हवंय, जऊन ह वो मन के पाठ्यपुस्तक मन मं शामिल नई ये. पत्रकारिता के छात्रा सुभाश्री महापात्रा के रपट, ओडिशा के कोरापुट मं सासन के लाभकारी योजना तक ले पहुंचे मं गौरा जइसने विकलांग लोगन मन के सेती कतक मुस्किल ले भरे हवय, वो ह सवाल करथेः सासन के कमी ह गौरा ला अतक, मन अऊ तन ले तनाव मं डार देय रहिस?
करीबन सौ ले जियादा जगा ले, अपन इस्कूल अऊ विश्वविद्यालय परियोजना मन के जरिया ले, वो मन दिन के कार्यक्रम मं हिस्सा लेवत हवंयः दिल्ली मं कृषि विरोध ला कवर करे; देश भर मं कोंटा मं परे लोगन मन मं कोविड-19 के असर के खोज करे; अऊ पलायन करे मजूर मन के जिनगी अऊ अड़चन के पता लगाय.
न सिरिफ गाँव अऊ सहर के दूनो इलाका के कोंटा मं रहत लोगन मन ला असर करेइय्या मुद्दा मन के कड़ी, फेर पढ़ेइय्या लइका मन अपन भाखा मं ये कहिनी मन ला लिखत हवंय. हमन ला मूल रूप हिंदी. ओडिया अऊ बंगला मं लिखाय रपट के हिस्सा मन मिलीं अऊ छापे गे हवय. ये ह पारी के संग एक ठन कार्यशाला रहिस जऊन ह बिहार के गया जिला के सिम्पल कुमारी ला मोरा के बारे मं लिखे ला प्रेरित करिस, जऊन ह कतको जगा के एक झिन प्रेरक दलित महतारी - किसान, वार्ड पार्षद अऊ हिमाचल प्रदेश के कांगड़ा जिला मं एक ठन आशा कार्यकर्ता हवंय.
पारी एजुकेशन वेबसाइट मं, हमन जवान लइका मन के डहर ले 200 ले जियादा मूल रपट ला देखाय हवन. वो मन न सिरिफ तऊन आम लोगन मन के जिनगी के रपट अऊ दस्तावेजीकरन करे हवंय जऊन ला मिडिया ह अनदेखा कर देथे, फेर नियाव के मुद्दा मन - समाजिक, आर्थिंक, लिंग अऊ बनेच कुछु ला घलो देखे हवंय.
दूसर मन के संग खोजे, जुरे अऊ सहानुभूति के जरिया ले सीखे ह समाज के बारे मं हमर समझ ला बनाथे. पारी सिच्छा जिनगी सेती एक ठन सिच्छा आय. सबले बढ़िया गुरूजी तऊन मन आंय जऊन ह अपन चेला ले जुरे रहिथें अऊ PARI बस इहीच करथे - गाँव-देहात के भारत ला भारत के जवान लइका मन ले जोरे के.
